b'\n_START_ARTICLE_\nNes (Ringsaker)\n_START_PARAGRAPH_\nNes er en halv\xc3\xb8y i Mj\xc3\xb8sa, et sogn i Ringsaker og tidligere en selvstendig kommune i Hedmark, opprettet som Nes formannskapsdistrikt i 1837._NEWLINE_Den 1. januar 1964 ble Nes sl\xc3\xa5tt sammen med Furnes og Ringsaker (og en liten del av Vang) til den nye Ringsaker kommune. Nes hadde ved sammensl\xc3\xa5ingen 4.184 innbyggere._NEWLINE_Det st\xc3\xb8rste tettstedet p\xc3\xa5 Nes er Tingnes, som var kommunesenteret for gamle Nes kommune. Tingnes har f\xc3\xa5tt navnet sitt etter plasseringen av formannskapssalen i gamle Nes kommune. P\xc3\xa5 Tingnes er det b\xc3\xa5thavn, kolonialbutikk, fris\xc3\xb8rsalong, bensinstasjon, bank, sveiseverksted, kulturhus, kafeteria og pub. P\xc3\xa5 Tingnes finner vi ogs\xc3\xa5 en av Ringsakers to middelalderkirker, Nes kirke. Kirken er laget i engelsk-gotisk stil, og har jernbesl\xc3\xa5tt sakristiport med innskriftb\xc3\xa5nd og ring p\xc3\xa5 hovedd\xc3\xb8ren fra middelalderen._NEWLINE_Et annet tettsted er Stavsj\xc3\xb8. Her finner man Stavsj\xc3\xb8 kirke, skole, idrettsplass, dagligvarehandel, fotpleier, fris\xc3\xb8rsalong, treningsstudio, aromaterapi, slal\xc3\xa5mbakke, blomsterbutikk og bensinstasjon. Tidligere finansminister og AP-politiker Sigbj\xc3\xb8rn Johnsen kommer fra Stavsj\xc3\xb8. _NEWLINE_\xc3\x85rlig avholdes \xc2\xabNes-dagene\xc2\xbb, arrangert av Nes R\xc3\xb8de Kors Hjelpekorps, p\xc3\xa5 enten Tingnes eller, som det har v\xc3\xa6rt de siste \xc3\xa5rene, p\xc3\xa5 Skurven p\xc3\xa5 Helg\xc3\xb8ya. Arrangementet best\xc3\xa5r av kulturelle og sosiale innslag fra livet p\xc3\xa5 halv\xc3\xb8ya._NEWLINE_Baldisholteppet stammer fra den i 1879 nedrevne Baldishol kirke p\xc3\xa5 Nes. Det oppbevares i dag p\xc3\xa5 Kunstindustrimuseet i Oslo.'